# Юнюс пайгъамбарны китабы

Институт перевода Библии

## Юнюс пайгъамбарны китабы


Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru


Институт перевода Библии


Институт перевода Библии, 101000 Москва, Главпочтамт, а/я 360


ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

## Юнюс

### Юнюс

Юнюс


Багъалы окъуучула!

[1]

[2]

[3]

[4]


### Багъалы окъуучула!


Юнюс пайгъамбарны китабы


Багъалы окъуучула!

Бу китаб Юнюс пайгъамбарны китабыды, Эски Кесаматны китабларыны бириди. Эски Кесамат бла Джангы Кесамат Библиягъа киредиле. Библия китабланы Китабыды, ёмюрлени узунуна саулай джерни юсюнде башха китабладан эсе бек окъулгъан китабды. Эски Кесамат джерни юсю къуралгъаныны, адам улуну джаратылгъаныны эмда чууут миллет бла буруннгу башха миллетлени джашаулары бла дин джолларыны юсюнден хапар айтады. Бу китабгъа къарачай текст бла бирге орус «Священное Писание: Восточный перевод» эмда ингилиз (World English Bible) тилледе басмаланнган текстле да киредиле.

Юнюсню Китабы пайгьамбарны юсюнден айтады, ол пайгъамбар болургъа излемегенди эмда бютеу кючю бла ол борчха къаршчы болгъанды.

Бу ишле бизни эрагьа дери VIII ёмюрде болгъандыла. Аллах Юнюсге зулмучу эм огъурсуз Ашшур къралны ара шахарына Нинебагъа барыб анда миллетни гюнахларын ачыб, аланы терслерге буйюргъанды. Алай а Юнюс Исраил миллетни къанлы джауу, нинебачыла тобагъа къайтыб Аллахдан кечмеклик табарыкъларын излемегенди. Таб ол джаууларындан къоркъуб огъуна, алагъа бармай Нинебадан башха джанына кетгенди. Джолунда сейир затла кёргенден сора Юнюс Аллахха бойсуннганды, алай а нинабачыла Аллахдан кечмеклик табханларына ол бек къыйналгъанды. Аллах Юнюсге адамланы барына да Кесини бирча мархаматлыгъын кёргюзтгенди, ала Аллахны сезюне тынглаб этген гюнахларына сокъураныб, тобагъа къайтыб къырылмазларын Аллах излейди.

Аллах къуру Исраилни миллетини Аллаххы тюйюлдю, алай а бютеу дунияны, джаныуарланы да, хансланы да эмда джаны болмагъан табигъатны Аллаххыды, ала да Аллахны къолундадыла, Ол алагъа да къайгъырады. Эски Кесаматдан аллыннган бу бек уллу болмагъан китаб бла окъуучуну танышыуу, аны Библиягъа эсин бегирек иерге болушур деб, биз ышанабыз! Библияны кёчюрюучю институт кечюрюучюлеге, редакторлагъа эм бу китабны басмаларгъа болушханлагъа барына да разылыгъын билдиреди. Бу текстны электрон форматда излесегиз ИПБ (ibt.org.ru) сайтде табарыкъсыз.

### 1


Юнюс Раббий Аллахдан къачады

1Амиттай улу Юнюсге РАББИЙден сёз келгенди:

2– Хазырлан да, уллу Нинеба шахаргъа бар да, аны миллетине айт, аланы этген аманлыкълары Меннге джетгендиле, – деб.

3Алай а Юнюс РАББИЙден Таршишге къачаргъа умут этгенди. Ол Яффагъа барыб, Таршишге кетерге къуралыб тургъан кемени табханды, сора джол хакъ да тёлеб, РАББИЙден къачар умут бла, анга миннгенди.

4Алай а РАББИЙ тенгизге кючлю джелни ийгенди, сора джел асыры уллу болгъандан, кеме сынаргъа джетгенди.

5Кемечиле бары да къоркъгъандан хар бири кесини тейрисине тилек этиб башлагъанды. Ала кемени дженгиллетирге джюклерин барын да тенгизге атхандыла.

Юнюс а кемени тюб бёлмесине тюшюб, анда джатыб, къаты джукълаб къалгъанды.

6Кемечилени башчысы анга келиб:

– Сен нек джукълайса? Тур, кесинги тейриннге тилек эт! Ким биледи, ол бизге болушуб, биз къырылмай къалырбыз, – дегенди[+].

7Тенгизчиле уа бир-бирине айта эдиле:

– Келигиз, чёб атайыкъ да, бу къыйынлыкъ бизге ким ючюн джетгенин билирбиз.

Ала чёб атханларында, чёб Юнюсге тюшгенди.

8Ол заманда ала анга соргъандыла:

– Бу къыйынлыкъ бизге ким ючюн джетгенди, айт бизге? Сен кимсе? Къайдан келесе? Къайсы къралданса сен? Миллетинг неди?

9Ол джууабха:

– Мен чууутлума, РАББИЙге, кёклени Аллахына табынама, суула бла джерни джаратхан Аллахха, – деди.

10Юнюсню хапарындан, ол РАББИЙден кьачыб баргьанын билгенлери себебли, ала бек къоркъуб:

– Не этгенсе сен? – деб соргъандыла.

11Тенгиз а бекден-бек къоба эди. Сора ала анга:

– Тенгиз шош болур ючюн, биз сени бла не этерге керекбиз? – деб сордула.

12– Мени алыгъыз да, тенгизге атыгъыз, сора ол шош болур. Бу уллу джел, мен билеме, мени ючюн келгенди сизге, – деб джууаб берди ол.

13Ол адамла не кючлери бла да къалакъ тартыб, суу джагъагъа чыгъаргъа кюрешдиле, алай а тенгиз асыры бек къобханы ючюн, ала чыгъалмадыла. 14Ол заманда ала РАББИЙге тилек этиб башладыла:

– Я РАББИЙ! Сенден тилейбиз, бу адамны джаны ючюн бизни джойма. Сен, РАББИЙ, Кесинг сюйгенингча этесе, бу терслиги болмагъан адамны къанын бизден кёрме.

15Андан сора ала Юнюсню алыб кемеден атхандыла, сора къобхан тенгиз шош болгъанды. 16Кемечиле РАББИЙден бек къоркъгъандыла, сора Анга къурман кесиб, нюзюрле этгендиле.

### 2


Юнюсню тилеги

1РАББИЙ а алай этгенди: Юнюсню бир мазаллы чабакъ джутханды да, Юнюс чабакъны ашхынында юч кюн бла юч кече тургъанды.

2Чабакъны ашхынында тургъанлай, Юнюс РАББИЙ Аллахына тилек этгенди.

3Ол айтханды:

– Къыйынлыгъымда мен РАББИЙни изледим,
Ол да мени эшитди.
Ахыратны эм тюбюнден мен къычырдым,
Сен да мени ауазымы эшитдинг.
4Сен теренликге мени атдынг,
тенгизлени тамам джюрегине,
суу ырхыла да мени тёгерегими алдыла.
Сени бютеу сууларынг бла толкъунларынг
мени юсюм бла ётдюле.

5Мен айтдым: «Мен Сени кёз аллынгдан къысталдым;
алай болгъанлыкъгъа мен энтда да кёрлюкме Сени сыйлы табыныучу юйюнгю».
6Суула мени богъурдагъыма джетдиле,
тенгизни теренлиги мени тёгерегими алды,
тенгиз хансла башыма чырмалдыла.
7Тауланы тамалына мен тюшдюм,
джер къылычын ёмюрлюкге мени ызымдан джабды,
алай а Сен, мени РАББИЙ Аллахым,
мени ахыратдан сау чыгъардынг!
8Джаным менден чыгъа башлагъанда,
мен РАББИЙни эсиме тюшюрдюм,
сора мени тилегим джетди Сеннге,
Сени сыйлы табыныучу юйюнге.
9Магъанасыз тейрилеге хурмет этгенле,
Аллахны мархаматындан къуру къаладыла.
10Мен а махтау зикирлерим бла
Сеннге къурманла келтириб турлукъма.
Берген сёзюмю, толтурлукъма.
Къутхарылыу – РАББИЙденди!

11Ол заманда РАББИЙ чабакъгъа буйрукъ бергенди да, ол Юнюсню суу джагъагъа келтириб, къусуб, джерге атыб ийгенди.

### 3


Юнюс Нинеба шахаргъа барады

1Сора Юнюсге РАББИЙни сёзю экинчи кере да болду:

2– Хазырлан да, уллу Нинеба шахаргъа бар, Мен сеннге сёз берликме, аны анда билдир, – деб[+].

3Юнюс РАББИЙни сёзюне бой салыб, хазырланыб Нинебагъа баргъанды. Нинеба уа Аллахны аллында бек уллу шахар болгъанды – аны саулай аулаб чыгъаргъа юч кюн керек эди.

4Сора Юнюс шахарны ичи бла сау кюнню джюрюб баргъандан сора, хапар джайыб башлагъанды: «Энтда да эки джыйырма кюн къалгъанды, андан сора Нинеба башы тюбюне боллукъду», – деб.

5Сора Нинебаны миллети Аллахха ийнаныб ораза тутаргъа иннет этиб, уллу да гитче да, зыбыр кийимле кийгендиле[*].

6Бу хапар Нинебаны патчахына джетгенинде, ол кесини тахтасындан туруб, кесини патчах кийимлерин тешиб, зыбыр кийим кийиб, кюлге чёкгенди.

7Ол Нинебада хапар джаяргъа буюргъанды:

«Патчах бла аны ёзюрлерини буйругъу:

Бир адам да джукъ ашамасын-ичмесин. Хайуанланы да: тууар мал болсун, къой-эчки болсун, – отларгъа иймегиз, алагъа суу да ичирмегиз. 8Адамлагъа да, тууарлагъа да зыбыр кийимле кийдиригиз. Сора барысы да къычырыкъ этиб, Аллахдан тилек этсинле. Ала кеслерини аман джолларын, зорлукъларын къойсунла.

9Ким биледи: энтда да Аллах оноуун тюрлендирир, Кесини кючлю ачыуланнганын кечмекликге ауушдурур, сора биз къырылмазбыз»[+].

10Аллах аланы алай этиб, кеслерини аман джолларын къойгъанларын кёргенинде, оноуун тюрлендириб, Ол алагъа иерге деб тургъан къыйынлыкъны иймегенди.

### 4


Юнюс ачыуланады, Аллах анга мархаматын ангылатады

1Алай а Юнюс бу затлагъа разы болмай, бек ачыуланнганды.

2Сора ол РАББИЙге тилек этгенди:

– Я РАББИЙ! Мен кесими джеримде болгъан заманда бу затны айтмагъанмы эдим? Ма муну ючюн къачхан эдим мен Таршишге. Мен биле эдим да, Сен мархаматлы, джумушакъ джюрекли, уллу тёзюмлю Аллахса, Сени сюймеклигинг уллуду эм Сен къыйынлыкъны иерге излемейсе.

3Энди, РАББИЙ, ал мени джанымы, энди меннге джашагъандан эсе, ёлгеним ашхыды.

4РАББИЙ а анга:

– Сеннге былай ачыуланыргъа тыйыншлымыды? – деб сорду.

5Юнюс шахарны кюн чыкъгъан джанына барды. Алайда ол балаган ишлеб, аны салкъынына чёгюб, шахаргъа не боллугъуна къараб сакълады.

6РАББИЙ Аллах а алай этгенди: ханс ёсюб, Юнюсден мийик болуб, аны кёлеккеси Юнюсню ачыуун сёл этгенди, сора ол да хансха бек къууаннганды.

7Алай а экинчи кюнню танг аласында, Аллах алай буюруб, хансны къурт ашагъанды да, сора ол кебиб къалгъанды. 8Кюн тийгенде, Аллах кюн чыкъгъан джанындан исси джелни ийгенди, сора кюн Юнюсню башын асыры кюйдюргенден, ол къарыусуз болгъанды. Ол кесине ёлюм тилеб:

– Мени ёлгеним ашхы, джашагъанымдан эсе, – дегенди.

9Аллах а Юнюсге:

– Сеннге ханс ючюнге ачыуланыргъа тыйыншлымыды? – деб соргъанды.

– Тыйыншлыды, мен ёлгюнчю бир ачыуланнганма, – деб, джууаб бергенди ол.

10РАББИЙ а:

– Сен кесинг къарамагъан, ёсдюрмеген хансны джазыкъсынаса. Ол бир кечеге ёсюб, бир кечеге къуругъанды. 11Сора Мен уллу Нинеба шахарны джазыкъсыныргъа керек тюйюлмеми? Анда джюз джыйырма минг адам джашайды, ала игилик бла аманлыкъны айыра билмейдиле, дагъыда анда кёб тууар барды, – дегенди.

+ 1:6 Юнюс 3:9

+ 3:2 Юнюс 1:1-2

* 3:5 Зыбыр кийимлени буруннгу адамла тобагъа къайтханларын билдирир ючюн кие эдиле.

+ 3:9 Юнюс 1:6